માસ્તરના મનમાં અનેક વિચારો વાવાઝોડાની માફક ફરી વળ્યા : ચશ્માની કીંમત ઓછામાં ઓછી રૂ. 20 થાય અને હજુ તો મહીનો પુરો થવાની પાંચ દિવસની વાર હતી. ચશ્મા વગર કેમ ચાલશે ? એ વિચારી રહ્યા. નજર સામે પોતાનું ઘર, પત્ની, બાળકો અને માબાપના ચહેરા તરવરી ઉઠ્યા. બહુ જ ગુસ્સો અને હતાશના ભાવ તેમના ચહેરા પર ફરી વળ્યા. આંખમાં લાગ્યું હોય એટલે હોય કે કોણ જાણે કેમ આંખમાં પાણી આવી ગયા. ચશ્મા વગર જે ઝાંખુ દેખાતું હતું તે ઓર ધૂંધળું બન્યું. આંખ પર તેમણે ધીરેથી એક ડાંડીવાળા ચશ્મા ચડાવ્યા, બીજી ડાંડી બંડીના ખિસ્સામાં મુકી અને વળી એક હાથે ચશ્માની ડાંડી પકડી રાખી તેઓ ઉભા થયા અને પાસે પડેલા ચંપલમાં પગ પરોવી તેઓ દાદર ઉતરવા લાગ્યા.